Document ID: 32012D0462
Publication Date: 2012-07-23

Content:
DEĊIŻJONI TAL-KUMMISSJONI
tat-23 ta’ Lulju 2012
li temenda d-Deċiżjonijiet 2002/731/KE, 2002/732/KE, 2002/733/KE, 2002/735/KE u 2006/66/KE u li tirrevoka d-Deċiżjoni 2002/730/KE dwar l-ispeċifikazzjoni teknika għall-interoperabilità
(notifikata bid-dokument numru C(2012) 4982)
(Test b’relevanza għaż-ŻEE)
(2012/462/UE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat id-Direttiva 2008/57/KE tal-Parlament Ewropew u tal-Kunsill tas-17 ta’ Ġunju 2008 dwar l-interoperabilità tas-sistema ferrovjarja fil-Komunità (1), u b’mod partikolari l-Artikolu 6(1) tagħha,
Billi:
(1)
L-Artikolu 12 tar-Regolament (KE) Nru 881/2004 tal-Parlament Ewropew u tal-Kunsill tal-29 ta’ April 2004 li jistabbilixxi Aġenzija Ewropea tal-Ferroviji (ir-Regolament tal-Aġenzija) (2) jeħtieġ li l-Aġenzija Ferrovjarja Ewropea (minn hawn ’il quddiem “l-Aġenzija”) tiżgura li l-ispeċifikazzjonijiet tekniċi ta’ interoperabilità (minn hawn ’il quddiem “TSIs” - Technical Specifications for Interoperability) jkunu adattati għall-progress tekniku u x-xejriet tas-suq u għar-rekwiżiti soċjali, u li tipproponi lill-Kummissjoni dawk l-emendi għat-TSIs li hi tqis neċessarji.
(2)
Permezz tad-Deċiżjoni C(2007)3371 tat-13 ta’ Lulju 2007, il-Kummissjoni tat mandat ta’ qafas lill-Aġenzija sabiex twettaq ċerti attivitajiet skont id-Direttiva tal-Kunsill 96/48/KE tat-23 ta’ Lulju 1996 fuq l-interoperabilità tas-sistema ferrovjarja trans-Ewropea ta’ veloċità għolja (3) u d-Direttiva 2001/16/KE tal-Parlament Ewropew u tal-Kunsill tad-19 ta’ Marzu 2001 fuq l-interoperabilità tas-sistema ferrovjarja konvenzjonali trans-Ewropea (4). Skont it-termini tal-mandat ta’ qafas, l-Aġenzija ntalbet tirrevedi t-TSIs dwar il-vetturi ferrovjarji b’veloċità għolja, il-vaguni tal-merkanzija, il-vetturi ferrovjarji lokomottivi u tal-passiġġieri, l-istorbju, l-infrastruttura, l-enerġija, il-kontroll-kmand u s-sinjalar, il-ġestjoni tal-operazzjoni u t-traffiku, l-applikazzjonijiet telematiċi għal servizzi ta’ merkanzija u ta’ ġarr ta’ passiġġieri, is-sikurezza fil-mini ferrovjarji u l-aċċessibilità għal persuni b’mobilità mnaqqsa.
(3)
Fil-31 ta’ Marzu 2011, l-Aġenzija ħarġet rakkomandazzjoni dwar l-ispeċifikazzjoni tar-reġistru tal-infrastruttura, il-proċedura għall-wiri tal-livell ta’ konformità mal-parametri bażiċi tat-TSIs għal-linji eżistenti u emendi sussegwenti għat-TSIs (ERA/REC/04-2011/INT).
(4)
Fid-9 ta’ Ġunju 2011, il-Kumitat stabbilit skont l-Artikolu 29(1) tad-Direttiva 2008/57/KE ta opinjoni pożittiva dwar l-abbozz tad-Deċiżjoni ta’ Implimentazzjoni tal-Kummissjoni dwar ir-reġistru Ewropew tat-tipi ta’ vetturi ferrovjarji awtorizzati u dwar id-Deċiżjoni ta’ Implimentazzjoni tal-Kummissjoni dwar l-ispeċifikazzjonijiet komuni tar-reġistru tal-infrastruttura ferrovjarja. Wara l-adozzjoni taż-żewġ atti tal-Kummissjoni bbażati fuq dawn l-abbozzi, b’mod partikolari d-Deċiżjoni ta’ Implimentazzjoni tal-Kummissjoni 2011/633/UE tal-15 ta’ Settembru 2011 dwar l-ispeċifikazzjonijiet komuni tar-reġistru tal-infrastruttura ferrovjarja (5) u d-Deċiżjoni ta’ Implimentazzjoni tal-Kummissjoni 2011/665/UE tal-4 ta’ Ottubru 2011 dwar ir-reġistru Ewropew tat-tipi ta’ vetturi ferrovjarji awtorizzati (6), it-TSIs relevanti jridu jiġu aġġornati sabiex tkun żgurata konsistenza globali.
(5)
Għal raġunijiet prattiċi, ikun aħjar li tiġi emendata serje ta’ TSIs permezz ta’ Deċiżjoni tal-Kummissjoni waħda sabiex jiġu implimentati korrezzjonijiet u aġġornamenti partikolari fit-testi legali. Dawn il-korrezzjonijiet u l-aġġornamenti mhumiex ġejjin minn reviżjoni globali tat-TSIs jew mill-estensjoni tal-ambitu ġeografiku tagħhom.
(6)
Għaldaqstant, huwa neċessarju li jiġu emendati d-Deċiżjonijiet li ġejjin:
-
Id-Deċiżjoni tal-Kummissjoni 2002/731/KE tat-30 ta’ Mejju 2002 dwar l-ispeċifikazzjoni teknika għall-interoperabilità li għandha x’taqsam mas-sub-sistema ta’ kmand ta’ kontroll u sinjalazzjoni tas-sistema ferrovjarja trans-Ewropea ta’ veloċità għolja msemmija fl-Artikolu 6(1) tad-Direttiva tal-Kunsill 96/48/KE (7);
-
Id-Deċiżjoni tal-Kummissjoni 2002/732/KE tat-30 ta’ Mejju 2002 li tikkonċerna l-ispeċifikazzjoni teknika għall-interoperabilità li tirrelata mas-subsistema tal-infrastruttura tas-sistemi ferrovjarji trans-Ewropej ta’ veloċità għolja msemmija fl-Artikolu 6(1) tad-Direttiva tal-Kunsill 96/48/KE (8);
-
Id-Deċizjoni tal-Kumissjoni 2002/733/KE tat-30 ta’ Mejju 2002 li tikkonċerna l-ispeċifikazzjoni teknika għall-interoperabilità li titratta s-subsistema tal-enerġija tas-sistema ferrovjarja ta’ velocità kbira trans-Ewropea msemmija fl-Artikolu 6(1) tad-Direttiva 96/48/KE (9);
-
Id-Deċiżjoni tal-Kummissjoni 2002/735/KE tat-30 ta’ Mejju 2002 dwar l-ispeċifikazzjonijiet tekniċi għall-interoperabbilità rigward is-subsistema tal-vaguni tal-ferrovija tas-sistema ferrovjarja ta’ veloċità għolja trans-Ewropea msemmija fl-Artikolu 6(1) tad-Direttiva 96/48/KE (10);
-
Id-Deċiżjoni tal-Kummissjoni 2006/66/KE tat-23 ta’ Diċembru 2005 rigward l-ispeċifikazzjoni teknika għall-interoperabilità relatata mal-vetturi ferrovjarji tas-subsistema - storjbu tas-sistema ferrovjarja trans-Ewropea konvenzjonali (mhux disponibbli bil-Malti) (11);
(7)
Id-Deċiżjoni 2002/731/KE ġiet revokata bid-Deċiżjoni tal-Kummissjoni 2006/860/KE tas-7 ta’ Novembru 2006 li tikkonċerna speċifikazzjoni teknika għall-interoperabbiltà relatata mas-subsistema ta’ kontroll u l-kmand u sinjalazzjoni tas-sistema ferrovjarja trans-Ewropea ta’ veloċità għolja u li temenda l-Anness A tad-Deċiżjoni 2006/679/KE li tikkonċerna l-ispeċifikazzjoni teknika għall-interoperabbiltà relatata mas-subsistema ta’ kontroll u l-kmand u sinjalazzjoni tas-sistema ferrovjarja trans-Ewropea konvenzjonali (12). Id-Deċiżjoni 2002/732/KE ġiet revokata bid-Deċiżjoni tal-Kummissjoni 2008/217/KE tal-20 ta’ Diċembru 2007 dwar speċifikazzjoni teknika għall-interoperabbiltà (STI) rigward is-subsistema infrastruttura tas-sistema ferrovjarja trans-Ewropea ta’ veloċità għolja (13). Id-Deċiżjoni 2002/733/KE ġiet revokata mid-Deċiżjoni tal-Kummissjoni 2008/284/KE tas-6 ta’ Marzu 2008 dwar speċifikazzjoni teknika għall-interoperabilità (STI) rigward is-subsistema tal-enerġija tas-sistema ferrovjarja tranżEwropea ta’ veloċità għolja (14). Id-Deċiżjoni 2002/735/KE ġiet revokata mid-Deċiżjoni tal-Kummissjoni 2008/232/KE tal-21 ta’ Frar 2008 dwar speċifikazzjoni teknika għall-interoperabbiltà (STI) rigward is-subsistema vetturi ferrovjarji tas-sistema ferrovjarja tranżEwropea ta’ veloċità għolja (15). Id-Deċiżjoni 2006/66/KE ġiet revokata mid-Deċiżjoni tal-Kummissjoni 2011/229/UE tal-4 ta’ April 2011 dwar l-ispeċifikazzjonijiet tekniċi tal-interoperabilità marbuta mas-sottosistema “vetturi ferrovjarji - storbju” tas-sistema ferrovjarja konvenzjonali trans-Ewropea (16).
(8)
Madanakollu, id-Deċiżjonijiet 2006/860/KE, 2008/217/KE, 2008/232/KE, 2008/284/KE u 2011/229/UE fihom dispożizzjonijiet tranżitorji dwar l-applikazzjoni tad-Deċiżjonijiet li jirrevokaw fir-rigward tal-manutenzjoni ta’ proġetti awtorizzati skont it-TSI annessata ma’ dawk id-Deċiżjonijiet u mal-proġetti għal linja ġdida u għat-tiġdid jew l-ameljorament ta’ linja eżistenti li huma fi stadju avvanzat ta’ żvilupp jew is-suġġett ta’ kuntratt li qed jiġi eżegwit fid-data rispettiva ta’ notifika tad-Deċiżjonijiet 2006/860/KE, id-Deċiżjoni 2008/217/KE, id-Deċiżjoni 2008/232/KE, id-Deċiżjoni 2008/284/KE u d-Deċiżjoni 2011/229/UE. Għaldaqstant, id-Deċiżjonijiet 2002/731/KE, 2002/732/KE, 2002/733/KE, 2002/735/KE u 2006/66/KE xorta waħda għandhom jiġu emendati kif xieraq.
(9)
Matul is-sessjoni tiegħu tat-22 u t-23 ta’ April 2004, il-Kumitat stabbilit skont l-Artikolu 29(1) tad-Direttiva 2008/57/3KE qabel li jħassar it-TSI għall-Manutenzjoni stabbilita fid-Deċiżjoni tal-Kummissjoni 2002/730/KE (17), filwaqt li jittrasferixxi l-kontenuti tiegħu fit-TSIs l-oħrajn. Wara dan, it-TSIs dwar il-veloċità għolja reveduti u ppubblikati fl-2006 inkorporaw il-kontenut tad-Deċiżjoni 2002/730/KE, li għahekk għandha tiġi revokata, għal raġunijiet ta’ ċarezza.
(10)
Il-miżuri stipulati f’din id-Deċiżjoni huma konformi mal-opinjoni tal-Kumitat stabbilit skont l-Artikolu 29(1) tad-Direttiva 2008/57/KE,
ADOTTAT DIN ID-DEĊIŻJONI:
Artikolu 1
L-Anness għad-Deċiżjoni 2002/731/KE huwa emendat skont l-Anness I għal din id-Deċiżjoni.
Artikolu 2
L-Anness għad-Deċiżjoni 2002/732/KE huwa emendat skont l-Anness II għal din id-Deċiżjoni.
Artikolu 3
L-Anness għad-Deċiżjoni 2002/733/KE huwa emendat skont l-Anness III għal din id-Deċiżjoni.
Artikolu 4
L-Anness għad-Deċiżjoni 2002/735/KE huwa emendat skont l-Anness IV għal din id-Deċiżjoni.
Artikolu 5
L-Anness għad-Deċiżjoni 2006/66/KE huwa emendat skont l-Anness V għal din id-Deċiżjoni.
Artikolu 6
Id-Deċiżjoni 2002/730/KE hija revokata.
Artikolu 7
Din id-Deċiżjoni għandha tapplika mill-24 ta’ Jannar 2013.
Artikolu 8
Din id-Deċiżjoni hija indirizzata lill-Istati Membri.
Magħmul fi Brussell, it-23 ta’ Lulju 2012.

Metadata:
Eurovoc Level 1 Categories: 100158
100154
100144
100155
Eurovoc Level 2 Categories: 100237
100239
100244
100261
100176
100238
Eurovoc Level 3 Categories: 2181
2015
5442
3641
2494
2090
4539
All Eurovoc Categories: 1433
3114
3645
4033
4514
5048
5864
848